Ego Petrus marchio Namucensis, et comes Autissiod. et Tornodor notum facio universis, quod omnes homines de S. Gervasio, usuarium suum habent et semper habuerunt in bosco de Barro ad omnia que necessaria sunt ad carucam et ad vinculum bladi. Habent etiam usuarium suum ad tremulum et charmum et corilum et acrum et genestam, et ad omne nemus mortuum, et etiam in eodem bosco pasturagium habent ad omnia pecora sua. Testificor etiam quod si in dicto bosco aliquid donavi domui Pontiniaci, vel alicui alii dictum usuarium nec dedi, nec dare potui. Ad hujus etiam rei confirmationem presentem paginam sigilli mei munimine roboravi. Actum anno Domini millesimo ducentesimo tertio decimo, mense januario.